钦定古今图书集成/理学汇编/学行典/第244卷 > 陆大漳
## 钦定古今图书集成/理学汇编/学行典/第244卷 > 陆大漳

按《宁波府志》：“陆大漳，号湛泉，天性和厚，而节介极严。
少年时，尝馆于平湖。一夕，忽闻叩门者，启视则一艳
妇也。亟闭门峻拒之，挑灯危坐，达旦出馆门，少顷皇
遽入，束装向主人言：适得家中耗，须急归。遂辞之而
去。次年，出外馆谷，至西兴，见舟中白金两镒，知为乡
人范姓者所遗，急归乡。至月馀，始得其人，则积两载”
所得贽金，将归以葬亲者。大漳挈而还之。其人欲以
半酬，力辞不受。比抵馆，则二月杪矣。主人已别延一
师，遂徒手而归，莫不窃笑之，大漳终不悔。万历戊申
贡于乡，其子世科已成进士，授建安令，遂迎养于署
中。在署凡八月而卒，年八十一。崇祯间，赠太仆少卿。